Folketing
2003-01-21

Det er sådan set meget sjovt at høre et parti, der tidligere har haft så skarpe synspunkter, falde så bastant til patten, at man nøjes med at udtrykke lidt aftalt, ufarlig kritik. Sådan set synes jeg bedst, at jeg kan forstå Dansk Folkeparti, for det her drejer sig ikke om retfærdighed. Det drejer sig om snæver interessevaretagelse. Dansk Folkeparti har en finansminister, som har været utrolig overkommelig i forhold til Dansk Folkepartis ønsker, så meget, at grupperne fra både Venstre og De Konservative har protesteret over den tætte forbrødring. Alt det der med misforholdet mellem den lille mand og den store mand, som er vigtigt for Dansk Folkeparti op til et valg, betyder derfor ikke så meget i forhold til at have en finansminister, som man kan lave sådan nogle aftaler med. Jeg vil spørge: Hvor meget af den her slags vil Dansk Folkeparti se gennem fingre med for at bevare en nær og tæt allieret?